PREDKLADACIA SPRÁVA

	V dňoch 6.-8. júna 2001 sa v New Yorku konalo mimoriadne zasadnutie Valného zhromaždenia (ďalej len MZVZ) OSN Habitat Istanbul+5. Cieľom mimoriadneho zasadnutia bolo získať celkový prehľad a zhodnotenie implementácie Agendy Habitat za posledných päť rokov od konania Istanbulskej konferencie OSN o ľudských sídlach (Habitat II) v roku 1996. Slovensko zastupovali siedmi členovia vládnej delegácie pod vedením ministra životného prostredia László Miklósa, ktorý tiež vystúpil v rozprave. Ďalšími členmi boli zástupcovia Ministerstva zahraničných vecí SR, Ministerstva výstavby a regionálneho rozvoja SR a Magistrátu hlavného mesta SR Bratislavy.
Podľa uznesenia vlády SR č.458 z 23. mája 2001 k zabezpečeniu prípravy a účasti delegácie SR na mimoriadnom zasadnutí Valného zhromaždenia OSN Habitat Istanbul+5 v New Yorku bod C.3 vláda uložila ministrovi životného prostredia a ministrovi zahraničných vecí vyhodnotiť účasť delegácie SR na tomto zasadnutí a vyhodnotenie predložiť na rokovanie vlády v termíne do 31.10.2001.
Materiál obsahuje správu o priebehu a výsledkoch MZVZ OSN k vyhodnoteniu Globálneho akčného plánu (Agendy Habitat prijatej v roku 1996 v Istanbule) spolu s vyhodnotením opatrení Národného akčného plánu SR, ktorý bol súčasťou Národnej správy o rozvoji osídlenia a bývania v SR pre konferenciu OSN Habitat II v roku 1996 v Istanbule. (Národnú správu vláda SR prijala v roku 1996 unesením č.348 zo 14.5.1996). Prílohy obsahujú preklad Deklarácie o mestách a ostatných ľudských sídlach v novom tisícročí prijatej na MZVZ OSN a stručný obsah a závery dvoch publikácií, vydaných z príležitosti MZVZ OSN a to „Implementácia Agendy Habitat – skúsenosti EÚ“ a „Stav miest vo svete 2001“.
Päť rokov po istanbulskej konferencii si OSN považovala za povinnosť zodpovedať na všetky výzvy Istanbulskej deklarácie a Agendy Habitat (Globálneho akčného plánu, ktorý bol prijatý v Istanbule). Výsledky vyhodnotenia budú slúžiť na zabezpečenie trvalo udržateľného rozvoja na všetkých úrovniach ako aj pre ďalšie významné konferencie OSN, najmä svetový summit o trvalo udržateľnom rozvoji Rio+10, ktorý sa bude konať v roku 2002 v Johanesburgu.
Súčasťou prípravy delegácie SR na MZVZ OSN bolo vyhodnotenie stavu plnenia jednotlivých opatrení Národného akčného plánu, ktorý bol súčasťou Národnej správy o rozvoji osídlenia a bývania SR pre istanbulskú konferenciu OSN Habitat II. Osemnásť z navrhovaných opatrení bolo splnených, ostatné sa nachádzajú v rôznych štádiách rozpracovania.
Agenda 21 kládla podľa predstaviteľov rozvojových krajín prílišný dôraz na životné prostredie a nedostatočný dôraz na rozvoj. Agenda Habitat kladie väčší dôraz na miestnu správu čím sa viac približuje k problémom rozvojových krajín. V poslednom období aj priemyselne rozvinuté krajiny kladú väčší dôraz na ekonomické a sociálne aspekty trvalo udržateľného rozvoja, najmä vo vzťahu k redukcii chudoby. Považujú za potrebné uskutočniť sociálne a ekonomicko-politické opatrenia na redukovanie sociálnej a priestorovej segregácie. Európska únia tiež usiluje o zvýšenie politickej úrovne Agendy ako všeobecného politického nástroja. Právo na bývanie je zakotvené v ústave Belgicka, Fínska, Grécka, Holandska, Portugalska, Španielska a Švédska. Rakúsko, Francúzsko, Nemecko a Luxembursko tiež majú toto právo zakotvené v národnej legislatíve.
MZVZ OSN sa oficiálne ukončilo prijatím správy Hlavného výboru a Deklarácie o mestách a ďalších sídlach v novom tisícročí. V deklarácii štáty potvrdili svoj záväzok pokračovať v plnení Agendy Habitat obnovením záväzkov z druhej konferencie OSN o ľudských sídlach (Habitat II), menovite primeraného bývania pre všetkých a trvalo udržateľného rozvoja ľudských sídiel.
Materiál prešiel medzirezortným pripomienkovým konaním. Pripomienky MK SR na úpravy znenia opatrení Národného akčného plánu (ďalej iba NAP) rozvoja osídlenia a bývania v SR boli akceptované po vzájomnej dohode ako podnet na aktualizáciu NAP. 
Pripomienky MH SR na konkretizáciu záväzkov, doplnenie nositeľa zodpovednosti a harmonogramu plnenia ako aj definovania nových opatrení NAP boli po vzájomnom vysvetlení - NAP predstavoval konkretizáciu opatrení a nositeľa zodpovednosti (tento bol neskôr vypustený na návrh podpredsedu vlády) a cieľové obdobie 5 rokov - prijaté návrhom na zmenu uznesenia vlády na aktualizáciu NAP v spolupráci s dotknutými rezortmi.
Pripomienka Štatistického úradu SR k presunu zodpovednosti za potrebu orientovať zber informácií v oblasti bývania do štruktúry ukazovateľov Strediska OSN pre ľudské sídla (UNCHS) na Ministerstvo výstavby a regionálneho rozvoja bola po vzájomnej dohode akceptovaná v podobe rozšírenej zodpovednosti na Štatistický úrad a dotknuté rezorty menovite Ministerstvo výstavby a regionálneho rozvoja SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo financií SR a Ministerstvo vnútra SR, tj. na všetky rezorty, ktorých informácie a zisťovania sa využívajú pri napĺňaní ukazovateľov UNCHS.
Materiál sa predkladá do vlády bez rozporov.
Materiál je potrebné predložiť Národnej rade SR z dôvodu zabezpečenia informovanosti o stave plnenia Agendy Habitat, keďže na konferencii Habitat II sa zúčastnil aj zástupca NR SR, ako aj vytvorenia predpokladov pre splnenie opatrenia „Národného akčného plánu rozvoja osídlenia a bývania v SR“ na vytvorenie parlamentného výboru NR SR pre osídlenie.